**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών**

**Ασφαλίσεων για το νομοσχέδιο και τους κανονισμούς του επισυνημμένου παραρτήματος**

**Παρόντες:**

 Αντρέας Καυκαλιάς, πρόεδρος Δημήτρης Δημητρίου

 Χρίστος Χριστόφιας Χρίστος Σενέκης

 Φωτεινή Τσιρίδου Ανδρέας Αποστόλου

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε το πιο πάνω νομοσχέδιο και τους δύο κανονισμούς του επισυνημμένου παραρτήματος σε πέντε συνεδρίες της, που πραγματοποιήθηκαν στις 16 και 23 Ιανουαρίου, καθώς και στις 12 και 19 Μαρτίου και στις 16 Απριλίου 2024. Στο πλαίσιο της συζήτησης του νομοσχεδίου και των κανονισμών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Εργασίας και Κοινωνικών Ασφαλίσεων, της Νομικής Υπηρεσίας της Δημοκρατίας, του Παγκύπριου Συμβουλίου Ασφάλειας και Υγείας,του Επιστημονικού Τεχνικού Επιμελητηρίου Κύπρου (ΕΤΕΚ), των συνδικαλιστικών οργανώσεων Παγκύπρια Εργατική Ομοσπονδία (ΠΕΟ), Δημοκρατική Εργατική Ομοσπονδία Κύπρου (ΔΕΟΚ), Παγκύπρια Συντεχνία Δημοσίων Υπαλλήλων (ΠΑΣΥΔΥ), Ανεξάρτητη Συντεχνία Δημοσίων Υπαλλήλων Κύπρου (ΑΣΔΥΚ), Παγκύπρια Ομοσπονδία Ανεξαρτήτων Συνδικαλιστικών Οργανώσεων (ΠΟΑΣΟ) και Παγκύπρια Συντεχνία ΙΣΟΤΗΤΑ, καθώς και των εργοδοτικών οργανώσεων Ομοσπονδία Εργοδοτών και Βιομηχάνων (ΟΕΒ) και Κυπριακό Εμπορικό και Βιομηχανικό Επιμελητήριο (ΚΕΒΕ).

 Η συνδικαλιστική οργάνωση Συνομοσπονδία Εργαζομένων Κύπρου (ΣΕΚ) και η Γενική Συνομοσπονδία Παγκύπριων Οργανώσεων Βιοτεχνών Επαγγελματιών Καταστηματαρχών (ΓΣ ΠΟΒΕΚ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι κατά τη συζήτηση του νομοσχεδίου και των κανονισμών παρευρέθηκαν επίσης τα μέλη της επιτροπής κ. Γιώργος Κουκουμάς**,** Ονούφριος Κουλλά, Πανίκος Λεωνίδου, Σωτήρης Ιωάννου και Μαρίνος Μουσιούττας.

Σκοπός του προτεινόμενου νόμου και των πρώτων προτεινόμενων κανονισμών είναι η τροποποίηση του περί Πετρελαιοειδών Νόμου και των περί Πετρελαιοειδών Κανονισμών, που εκδίδονται δυνάμει των διατάξεων του άρθρου 9 του νόμου, αντίστοιχα, ώστε να καταργηθούν ρυθμίσεις που προβλέπουν μεταξύ άλλων τις απαιτήσεις για την ασφαλή αποθήκευση πετρελαιοειδών και τη λειτουργία εγκαταστάσεων πετρελαιοειδών, καθώς και την εξουσία του Αρχιεπιθεωρητή του Τμήματος Επιθεώρησης Εργασίας να χορηγεί άδειες για αποθήκευση και φύλαξη πετρελαιοειδών.

 Σκοπός των δεύτερων προτεινόμενων κανονισμών, οι οποίοι εκδίδονται δυνάμει των διατάξεων του άρθρου 38 του περί Ασφάλειας και Υγείας στην Εργασία Νόμου, είναι η θέσπιση κανονισμών, ώστε να εκσυγχρονιστεί το νομοθετικό πλαίσιο που ρυθμίζει τα θέματα ασφάλειας των εγκαταστάσεων αποθήκευσης υγρών πετρελαιοειδών.

 Ειδικότερα, με τους δεύτερους υπό συζήτηση κανονισμούς προβλέπονται μεταξύ άλλων τα ακόλουθα:

1. Οι υποχρεώσεις των διαχειριστών εγκαταστάσεων υγρών πετρελαιοειδών αναφορικά με τη λειτουργία, τη συντήρηση και τον έλεγχο των εγκαταστάσεων.
2. Οι γενικές προδιαγραφές που πρέπει να πληρούνται κατά την εκτέλεση εργασιών σχετικών με το πεδίο εφαρμογής των προτεινόμενων κανονισμών.
3. Οι εξουσίες και οι αρμοδιότητες των επιθεωρητών που ορίζονται από τον Υπουργό Εργασίας και Κοινωνικών Ασφαλίσεων στο πλαίσιο εφαρμογής και εποπτείας του σχετικού νομοθετικού πλαισίου.
4. Η ανάθεση των ελέγχων των εγκαταστάσεων υγρών πετρελαιοειδών σε προσοντούχους μηχανικούς του ιδιωτικού τομέα.

 Στο πλαίσιο της συζήτησης του νομοσχεδίου και των κανονισμών η εκπρόσωπος του Τμήματος Επιθεώρησης Εργασίας του Υπουργείου Εργασίας και Κοινωνικών Ασφαλίσεων υποστήριξε ότι με τις προτεινόμενες ρυθμίσεις αφενός εκσυγχρονίζεται η νομοθεσία αναφορικά με την ασφαλή αποθήκευση και λειτουργία εγκαταστάσεων πετρελαιοειδών, στη βάση της σχετικής διεθνούς πρακτικής και των διεθνών προτύπων, και αφετέρου ενισχύονται και επιταχύνονται οι σχετικοί έλεγχοι που διεξάγονται από το Τμήμα Επιθεώρησης Εργασίας. Συναφώς, η ίδια εκπρόσωπος ανέφερε ότι με το προτεινόμενο σύστημα έγκρισης της λειτουργίας εγκαταστάσεων πετρελαιοειδών, το οποίο θα αντικαταστήσει το υφιστάμενο σύστημα αδειοδότησης των εν λόγω εγκαταστάσεων, οι διαχειριστές θα γνωστοποιούν στο Τμήμα Επιθεώρησης Εργασίας, ως την αρμόδια αρχή του προτεινόμενου νομοθετικού πλαισίου, τις εγκαταστάσεις υγρών πετρελαιοειδών που διαχειρίζονται και θα υποβάλλουν σχετική βεβαίωση καταλληλότητας για την ασφάλεια των εγκαταστάσεων αυτών, η οποία θα εκδίδεται από προσοντούχα πρόσωπα που προέρχονται από τον ιδιωτικό τομέα, και ακολούθως το εν λόγω τμήμα θα διενεργεί τους απαιτούμενους ελέγχους για επαλήθευση των υποβαλλόμενων στοιχείων. Περαιτέρω, η εκπρόσωπος του Τμήματος Επιθεώρησης Εργασίας υποστήριξε ότι με την εφαρμογή του προτεινόμενου συστήματος έγκρισης της λειτουργίας εγκαταστάσεων πετρελαιοειδών θα αυξηθεί ο αριθμός των εγκαταστάσεων για τις οποίες θα διενεργείται αποτελεσματικός έλεγχος από τους επιθεωρητές του Τμήματος Επιθεώρησης Εργασίας. Σημείωσε επίσης ότι το εν λόγω σύστημα έχει δοκιμαστεί με επιτυχία αναφορικά με τη λειτουργία των εγκαταστάσεων υγραερίων.

 Οι εκπρόσωποι του Τμήματος Γεωργίας του Υπουργείου Γεωργίας, Αγροτικής Ανάπτυξης και Περιβάλλοντος και του Συμβουλίου Ασφάλειας και Υγείας Κύπρου, υπό την ιδιότητά τους ως μελών του Παγκύπριου Συμβουλίου Ασφάλειας και Υγείας, συμφώνησαν με τους σκοπούς και τις επιδιώξεις των προτεινόμενων νομοθετικών ρυθμίσεων.

 Οι εκπρόσωποι της ΠΕΟ, της ΔΕΟΚ, της ΠΑΣΥΔΥ, της ΑΣΔΥΚ, της ΠΟΑΣΟ, της Παγκύπριας Συντεχνίας ΙΣΟΤΗΤΑ, της ΟΕΒ και του ΚΕΒΕ συμφώνησαν επίσης με τους σκοπούς και τις επιδιώξεις των προτεινόμενων νομοθετικών ρυθμίσεων.

 Ο εκπρόσωπος του ΕΤΕΚ συμφώνησε με τους σκοπούς και τις επιδιώξεις των προτεινόμενων νομοθετικών ρυθμίσεων, καθώς αυτές θα συμβάλουν στην ενίσχυση του πλαισίου που διέπει τους σχετικούς ελέγχους. Ωστόσο, αναφερόμενος στην προτεινόμενη διενέργεια ελέγχων των εγκαταστάσεων υγρών πετρελαιοειδών από μηχανικούς εγγεγραμμένους στο μητρώο του ΕΤΕΚ, σημείωσε την ανάγκη να καθοριστούν συγκεκριμένα τα προσόντα που αυτοί πρέπει να κατέχουν, αφού δεν κατέχουν όλοι οι μηχανικοί που είναι μέλη του ΕΤΕΚ το αναγκαίο ακαδημαϊκό και το επαγγελματικό υπόβαθρο για τη διενέργεια των σχετικών ελέγχων.

 Στο πλαίσιο της περαιτέρω συζήτησης του υπό αναφορά νομοσχεδίου και των κανονισμών, πέραν των πιο πάνω ζητημάτων που τέθηκαν από εμπλεκόμενους φορείς, την επιτροπή απασχόλησαν μεταξύ άλλων και τα ακόλουθα:

1. Το ενδεχόμενο η προτεινόμενη ανάθεση της αρμοδιότητας διενέργειας ελέγχων των εγκαταστάσεων υγρών πετρελαιοειδών σε προσοντούχους μηχανικούς που προέρχονται από τον ιδιωτικό τομέα να επηρεάσει δυσμενώς την ποιότητα των σχετικών ελέγχων.
2. Η εξαίρεση μεμονωμένων προνοιών από την προτεινόμενη κατάργηση της πλειονότητας των διατάξεων του περί Πετρελαιοειδών Νόμου και των προνοιών των περί Πετρελαιοειδών Κανονισμών και η συνεπαγόμενη μη περίληψή τους στις πρόνοιες των δεύτερων προτεινόμενων κανονισμών σε αντίθεση με τις εν λόγω διατάξεις και πρόνοιες, των οποίων προτείνεται η κατάργηση και οι οποίες επαναθεσπίζονται με τους δεύτερους προτεινόμενους κανονισμούς. Ειδικότερα, την επιτροπή απασχόλησαν αφενός το γεγονός ότι αυτό θα έχει ως αποτέλεσμα να καταστούν επί της ουσίας ανενεργοί ο περί Πετρελαιοειδών Νόμος και οι περί Πετρελαιοειδών Κανονισμοί και αφετέρου το κατά πόσο η εν λόγω νομοπαρασκευαστική πρακτική ενδέχεται να δημιουργήσει οποιεσδήποτε νομικές επιπλοκές.

 Σχολιάζοντας τους πιο πάνω προβληματισμούς και τις θέσεις των εμπλεκόμενων φορέων και των μελών της επιτροπής, η εκπρόσωπος του Τμήματος Επιθεώρησης Εργασίας του Υπουργείου Εργασίας και Κοινωνικών Ασφαλίσεων ανέφερε μεταξύ άλλων τα ακόλουθα:

1. Η προτεινόμενη ανάθεση της αρμοδιότητας διεξαγωγής ελέγχων των εγκαταστάσεων υγρών πετρελαιοειδών σε προσοντούχους μηχανικούς που προέρχονται από τον ιδιωτικό τομέα αφορά αποκλειστικά την εξέταση από αυτούς των σχετικών τεχνικών κριτηρίων. Περαιτέρω, η ίδια εκπρόσωπος επισήμανε ότι η ευθύνη της εποπτείας των σχετικών δραστηριοτήτων που άπτονται της ασφάλειας και της υγείας στην εργασία, καθώς και της εφαρμογής του προτεινόμενου νομοθετικού πλαισίου παραμένει στο Τμήμα Επιθεώρησης Εργασίας.
2. Η πλήρης κατάργηση του περί Πετρελαιοειδών Νόμου και των περί Πετρελαιοειδών Κανονισμών δεν κρίθηκε σκόπιμη, καθότι περιλαμβάνουν ρυθμίσεις με τις οποίες το εθνικό δίκαιο εναρμονίστηκε με την πράξη της Ευρωπαϊκής Ένωσης με τίτλο «Οδηγία 94/63/ΕΚ του Ευρωπαϊκού Κοινοβουλίου και του Συμβουλίου της 20ής Δεκεμβρίου 1994 για τον έλεγχο των εκπομπών πτητικών οργανικών ουσιών (VOC) που προέρχονται από την αποθήκευση βενζίνης και τη διάθεσή της από τις τερματικές εγκαταστάσεις στους σταθμούς διανομής καυσίμων». Περαιτέρω, οι εν λόγω ρυθμίσεις αποτελούν κατεξοχήν περιβαλλοντικές ρυθμίσεις, οι οποίες, στο πλαίσιο της μεταφοράς αρμοδιοτήτων που αφορούν περιβαλλοντικά ζητήματα από το Τμήμα Επιθεώρησης Εργασίας στο Τμήμα Περιβάλλοντοςκαι της προώθησης σε μεταγενέστερο χρόνο των προτεινόμενων ρυθμίσεων, θα ενσωματωθούν σε σχετική νομοθεσία της αρμοδιότητας του Τμήματος Περιβάλλοντος και ακολούθως ο περί Πετρελαιοειδών Νόμος και οι περί Πετρελαιοειδών Κανονισμοί θα καταργηθούν.

 Το Υπουργείο Εργασίας και Κοινωνικών Ασφαλίσεων, λαμβάνοντας υπόψη τις θέσεις που εκφράστηκαν στο στάδιο της εξέτασης των προτεινόμενων ρυθμίσεων ενώπιον της επιτροπής, έκρινε αναγκαία την αναθεώρηση των δεύτερων κανονισμών και, σε συνεννόηση με τη Νομική Υπηρεσία της Δημοκρατίας, προχώρησε στην ετοιμασία αναθεωρημένου κειμένου των δεύτερων κανονισμών, το οποίο τέθηκε ενώπιον της επιτροπής για ολοκλήρωση της συζήτησης. Στο αναθεωρημένο κείμενο των δεύτερων κανονισμών προβλέπονται μεταξύ άλλων ο καθορισμός των θεωρητικών και των πρακτικών γνώσεων που πρέπει να κατέχει ο εγγεγραμμένος στο μητρώο του ΕΤΕΚ μηχανικός, προκείμενου να λάβει έγκριση από τον Αρχιεπιθεωρητή για τη διενέργεια ελέγχων των εγκαταστάσεων υγρών πετρελαιοειδών, καθώς και η τήρηση σχετικού μητρώου από τον Αρχιεπιθεωρητή, στο οποίο θα καταγράφονται τα πρόσωπα που έχουν λάβει την εν λόγω έγκριση.

 Στο πλαίσιο της συζήτησης επί των προνοιών του αναθεωρημένου κειμένου των δεύτερων κανονισμών ενώπιον της επιτροπής, η εκπρόσωπος του Τμήματος Επιθεώρησης Εργασίας του Υπουργείου Εργασίας και Κοινωνικών Ασφαλίσεων δήλωσε ότι οι προτεινόμενες τροποποιήσεις στο αναθεωρημένο κείμενο είναι αποτέλεσμα σχετικής διαβούλευσης που διεξήγαγε το υπουργείο με το ΕΤΕΚ.

 Ο εκπρόσωπος του ΕΤΕΚ συμφώνησε με τους σκοπούς και τις επιδιώξεις των προτεινόμενων ρυθμίσεων του αναθεωρημένου κειμένου των δεύτερων κανονισμών.

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί επί των προνοιών του νομοσχεδίου και των κανονισμών κατά τη συζήτησή τους ενώπιον της ολομέλειας του σώματος.

23 Απριλίου 2024

Αρ. Φακ.: 23.01.064.170-2023

 23.03.060.064-2023

 23.03.060.065-2023

ΧΚ/ΜΓ/ΡΠ

**ΠΑΡΑΡΤΗΜΑ**

1. Ο περί Πετρελαιοειδών (Τροποποιητικός) Νόμος του 2023.
2. Οι περί Πετρελαιοειδών (Τροποποιητικοί) Κανονισμοί του 2023.
3. Οι περί Ασφάλειας και Υγείας στην Εργασία (Εγκαταστάσεις Υγρών Πετρελαιοειδών) Κανονισμοί του 2023.